12. ฐานะการเงินและผลการดำเนินงาน

12.1 งบการเงิน

เสนอ ผู้ถือหุ้นบริษัท ฮั้วฟงรับเบอร์ (ไทยแลนด์) จำกัด (มหาชน)

  ข้าพเจ้าได้ตรวจสอบงบดุล ณ วันที่ 31 ธันวาคม 2546 และ 2545 และงบกำไรขาดทุน
  งบแสดงการเปลี่ยนแปลง
  ส่วนของผู้ถือหุ้นและงบกระแสเงินสดสำหรับแต่ละปีสิ้นสุดวันเดียวกันของบริษัท ฮั้วฟงรับเบอร์
  (ไทยแลนด์) จำกัด (มหาชน)
  ซึ่งผู้บริหารของกิจการเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้
  ส่วนข้าพเจ้าเป็นผู้รับผิดชอบในการแสดงความเห็นต่องบการเงินดังกล่าวจากผลการตรวจสอบของข้าพเจ้า

  ข้าพเจ้าได้ปฏิบัติงานตรวจสอบตามมาตรฐานการสอบบัญชีที่รับรองทั่วไป
  ซึ่งกำหนดให้ข้าพเจ้าต้องวางแผนและปฏิบัติงานเพื่อให้ได้ความเชื่อมั่นอย่างมีเหตุผลว่า
  งบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่
  การตรวจสอบรวมถึงการใช้วิธีการทดสอบหลักฐานประกอบรายการทั้งที่เป็นจำนวนเงินและการเปิดเผยข้อมูลในงบการเงิน
  การประเมินความเหมาะสมของหลักการบัญชีที่กิจการใช้และประมาณการ
  เกี่ยวกับรายการทางการเงินที่เป็นสาระสำคัญ ซึ่งผู้บริหารเป็นผู้จัดทำขึ้น
  ตลอดจนการประเมินถึงความเหมาะสมของการแสดงรายการที่นำเสนอในงบการเงินโดยรวม
  ข้าพเจ้าเชื่อว่าการตรวจสอบดังกล่าวให้ข้อสรุป
  ที่เป็นเกณฑ์อย่างเหมาะสมในการแสดงความเห็นของข้าพเจ้า

  ข้าพเจ้าเห็นว่างบการเงินข้างต้นนี้แสดงฐานะการเงิน ณ วันที่ 31 ธันวาคม 2546 และ 2545
  และผลการ ดำเนินงานและกระแสเงินสดสำหรับแต่ละปีสิ้นสุดวันเดียวกันของบริษัท ฮั้วฟงรับเบอร์
  (ไทยแลนด์) จำกัด (มหาชน) โดยถูกต้องตามที่ควรในสาระสำคัญตามหลักการบัญชีที่รับรองทั่วไป

  (นายพิศิษฐ์ ชีวะเรืองโรจน์)

  ผู้สอบบัญชีรับอนุญาต

  เลขทะเบียน 2803

  บริษัท เคพีเอ็มจี ภูมิไชย สอบบัญชี จำกัด

  กรุงเทพมหานคร

2.  ผลการดำเนินงานในธุรกิจ

สรุปฐานะการเงินและผลการดำเนินงานที่ผ่านมาของบริษัทฯ

จากผลการดำเนินงานของบริษัทฯ จะเห็นได้ว่าในปี 2546 บริษัทมีรายได้จากการขาย1,506
ล้านบาทเพิ่มขึ้นเท่ากับร้อยละ 4.73 เมื่อเทียบกับรายได้จากการขาย 1,438 ล้านบาท ในปี 2545
โดยมีสาเหตุหลักมาจากการขยายตัวของยอดการขายในประเทศที่มาจากทั้งยางรถจักรยานและยางรถจักรยานยนต์
เนื่องจากบริษัทฯ
ได้เริ่มที่จะหันมาให้ความสนใจกับตลาดในประเทศมากขึ้นเพื่อเป็นการกระจายความเสี่ยงจากการพึ่งพาตลาดส่งออก
ประกอบกับสภาวะตลาดโลกโดยรวมยังคงชะลอตัว
มีผลทำให้ความต้องการบริโภคและการลงทุนชะลอตัวลงบ้าง
และการแข่งขันที่รุนแรงในตลาดต่างประเทศ โดยเฉพาะคู่แข่งจากประเทศจีน
ซึ่งมิใช่มาจากบริษัทในกลุ่มแต่อย่างใด เป็นผลให้ยอดขายในต่างประเทศของบริษัทฯ
ได้รับผลกระทบอยู่บ้าง แต่อย่างไรก็ตาม ยอดขายโดยรวมของบริษัทฯ ตั้ง แต่ปี 2545
เริ่มขยายตัวอย่างต่อเนื่อง เนื่องจากบริษัทฯหันมาพึ่งพิงตลาดในประเทศมากขึ้น
โดยสัดส่วนของยอดขายต่างประเทศลดลงจากปี 2545 ซึ่งเท่ากับร้อยละ 78.6 เหลือร้อยละ
75.73 ของยอดขายในปี 2546 ในส่วนของกำไรสุทธิ บริษัทมีกำไรสุทธิในปี 2546 เท่ากับ 66.41
ล้านบาท คิดเป็นกำไรสุทธิตอหุ้น 2.17 บาท

รายได้หลัก

รายได้หลักของบริษัทฯ แบ่งเป็นรายได้จากการจำหน่ายภายในประเทศและจำหน่ายต่างประเทศ
โดยมีสัดส่วนการจำหน่ายต่างประเทศต่อยอดขายรวมในปี 2546 คิดเป็นสัดส่วนร้อยละ 75.73
ขณะที่ในปี 2545 คิดเป็นสัดส่วนร้อยละ 78.6 สำหรับปี 2546
รายได้จากการจำหน่ายภายในประเทศคิดเป็นมูลค่า 365.55 ล้านบาท เพิ่มขึ้นจากปี 2545
ถึงร้อยละ 16.14 ทั้งนี้เนื่องจากการเติบโตของปริมาณการใช้รถจักรยานยนต์ในประเทศ
และนโยบายของบริษัทฯ ที่จะเพิ่มสัดส่วนการตลาดภายในประเทศให้มากขึ้น
โดยอาศัยความสัมพันธ์ที่ดีกับบริษัทญี่ปุ่นผู้ผลิตรถจักรยานยนต์หลัก ๆ ในประเทศ
และการเพิ่มคุณภาพของผลิตภัณฑ์ที่ได้มาตรฐาน อย่างไรก็ตามบริษัทฯ
ก็ยังมีรายได้หลักส่วนใหญ่มาจากการส่งออกโดยในปี 2546 บริษัทฯมีรายได้จากการส่งออกเป็นมูลค่า
1,140.17 ล้านบาท เพิ่มขึ้นจากปี 2545 คิดเป็นร้อยละ 0.82 อย่างไรก็ตามบริษัทฯ
มีการปรับเปลี่ยนนโยบายการตลาดโดยมุ่งเน้นตลาดภายในประเทศและตลาดทางด้านอินโดจีน ได้แก่
พม่า ลาว กัมพูชา ให้มากขึ้น
ซึ่งถือเป็นหนึ่งในประเทศที่มีความต้องการใช้รถจักรยานยนต์มากและเป็นตลาดที่มีศักยภาพในการเติบโตได้อีกมากในอนาคต

รายได้อื่น ๆ

รายได้อื่นของบริษัทฯ ประกอบด้วยรายได้เบ็ดเตล็ด และดอกเบี้ยรับสำหรับปี 2546
คิดเป็นมูลค่า1.05 ล้านบาทลดลงจากปี 2545 ที่มีประมาณ 8.52 ล้านบาท
เนื่องจากค่าเงินบาทที่แข็งตัวขึ้นในช่วงปี 2546 อย่างไรก็ตามรายได้อื่นของบริษัทฯ
ไม่ได้มีส่วนสำคัญมากที่จะมีผลกระทบต่อผลประกอบการโดยรวม โดยคิดเป็นเพียงร้อยละ 0.07 ของ
รายได้รวมปี 2546

ต้นทุนขายและค่าใช้จ่ายในการขายและบริหาร

ต้นทุนขายของบริษัทฯ ในปี 2546 มีจำนวน 1,270 ล้านบาท เทียบกับ 1,213 ล้านบาทในปี 2545
เพิ่มขึ้น 57 ล้านบาท คิดเป็นร้อยละ 4.70 ต้นทุนขายหลักประกอบด้วย ยางพารา ยางสังเคราะห์
คาร์บอน ลวดและสารเคมีต่าง ๆ
ซึ่งนับว่าราคาวัตถุดิบหลักดังกล่าวมีความสำคัญต่อผลกำไรของบริษัทฯ เป็นอย่างมาก
ซึ่งวัตถุดิบดังกล่าวคิดเป็นสัดส่วนกว่าร้อยละ 70 ของมูลค่าวัตถุดิบทั้งหมดโดยในปี 2546 บริษัทฯ
มีต้นทุนขายอยู่ที่ประมาณร้อยละ 84.32 ของรายได้จากการขาย ซึ่งไม่แตกต่างจากปี 2545
ที่เท่ากับร้อยละ 84.35 ของรายได้จากการขาย ส่วนค่าใช้จ่ายในการขายและบริหาร
มีการปรับตัวสูง 6.62 ล้านบาท จาก 122.97 ล้านบาท ในปี 2545 เป็น 129.59 ล้านบาทในปี
2546
เนื่องจากบริษัทได้มีการควบคุมค่าใช้จ่ายในการขายและบริหารมีผลทำให้บริษัทสามารถลดค่าใช้จ่ายในการขาย
และบริหารลด 2.38 ล้านบาท และบริษัทมีค่าใช้ในการขายหุ้นในตลาดหลักทรัพย์แห่งประเทศไทย
ประมาณ 9 ล้านบาท

กำไรสุทธิ

ในปี 2546 บริษัทฯ มีกำไรสุทธิลดลง 10.17 ล้านบาทจากปี 2545 คิดเป็นร้อยละ 13.26
เนื่องจากมีการขาดทุนจากอัตราแลกเปลี่ยน 9.8 ล้านบาท
เพราะการอ่อนค่าของเงินดอลล่าร์สหรัฐอย่างต่อเนื่อง
และบริษัทได้ทำสัญญาซื้อขายเงินตราต่างประเทศล่วงหน้าในเดือนกันยายน และ บริษัทฯ
ได้ขายหุ้นในบริษัทหลักทรัพย์แห่งประเทศไทย ก่อให้เกิดค่าใช้จ่ายประมาณ 9 ล้านบาท
อีกทั้งบริษัทมิได้ปรับราคาขายสินค้าเพิ่มขึ้น แต่บริษัทใช้นโยบาย ควบคุมค่าใช้จ่ายในการดำเนินงาน
และ การบริหารของบริษัทแทน ส่วนต้นทุนขายปี 2545 เท่ากับร้อยละ 84.35 และปี 2546 เท่ากับ
ร้อยละ 84.32

3.  ฐานะทางการเงิน

สินทรัพย์ 

ปี 2546 สินทรัพย์รวมของบริษัทเท่ากับ 1,518.89 ล้านบาท เพิ่มขึ้นจากปี 2545 ประมาณ 120.6
ล้านบาทโดยส่วนที่เพิ่มขึ้นมาจากการซื้อสินทรัพย์ถาวรมูลค่าสุทธิ 113.75 ล้านบาท
สินทรัพย์ที่สำคัญของบริษัทประกอบด้วย เงินสด 10.43 % ลูกหนี้การค้า 20.84 % สินค้าคงเหลือ
20.51 % และสินทรัพย์ถาวร 46.94 % ต่อสินทรัพย์รวมตามลำดับ

อายุลูกหนี้เฉลี่ยในปี 2546 อยู่ที่ 81 วันลดลงจาก 92 วันในปี 2545
ในขณะที่นโยบายของบริษัทเกี่ยวกับลูกหนี้กำหนดไว้ที่ 60
วันสำหรับลูกค้าทั่วไปและบริษัทในเครือยกเว้น สำหรับบริษัทฮั้วฟง รับเบอร์ (ยูเอสเอ) จำกัด 150
วันในปี 2546ยอดลูกหนี้บริษัทในกลุ่ม คิดเป็นร้อยละ 44.74
ของมูลค่าลูกหนี้การค้าทั้งหมดเพิ่มขึ้นจากปี 2545 เท่ากับ ร้อยละ 40.81
เนื่องจากมีการขายวัตถุดิบ และCompound เพิ่มขึ้น
นอกจากนี้บริษัทได้มีนโยบายเกี่ยวกับการจัดการยอดหนี้
และบริหารลูกหนี้เพิ่มความรัดกุมในระบบการติดตามลูกหนี้ด้วย
บริษัทสามารถบริหารการเรียกเก็บหนี้จากลูกหนี้ทำให้ปัจจุบันมีลูกหนี้บริษัทที่เกี่ยวข้องที่ค้างชำระน้อยกว่า
3 เดือน และมีลูกหนี้การค้าอื่นที่ค้างชำระเกินกว่า 6 เดือนเพียงร้อยละ 0.20
ของจำนวนลูกหนี้การค้า

สภาพคล่อง

ปี 2546 บริษัทฯ มีกระแสเงินสดจากการดำเนินงานเท่ากับ 153.33 ล้านบาทลดลงจากปี 2545
ร้อยละ 24.95 กระแสเงินสดจากการดำเนินงาน ในปี2546
มีการลงทุนเพิ่มเติมในสินทรัพย์ถาวรเท่ากับ 113.75 ล้านบาท
หากพิจารณาถึงกระแสเงินสดจากกิจกรรมจัดหาเงินจะเห็นได้ว่า ในปี 2546 บริษัทฯ
ได้ชำระคืนเงินกู้ยืมระยะยาว และ จ่ายเงินปันผล จำนวน 295 ล้าน และ
มีเงินรับจากการระดมทุนในตลาดหลักทรัพย์จำนวน 309.21 ล้านบาท และสิ้นสุดปี 2546
บริษัทฯมีกระแสเงินสดเท่ากับ 157.40 ล้านบาท

อัตราส่วนสภาพคล่องของบริษัทฯ ในช่วงปี 2546 อยู่ในเกณฑ์ที่ดี คือมีอัตราส่วนเงินทุนสภาพคล่อง
2.95 เท่า และอัตราส่วนสภาพคล่องหมุนเร็วเท่ากับ 1.74 เท่า ดีขึ้นเมื่อเทียบกับปี 2545
ซึ่งมีอัตราส่วนเงินทุนสภาพคล่อง และอัตราส่วนสภาพคล่องหมุนเร็วเท่ากับ 2.35 และ 1.52
เท่าตามลำดับ

แหล่งที่มาของเงินทุน

ในปี 2546 บริษัทฯ มีอัตราหนี้สินต่อส่วนของผู้ถือหุ้นอยู่ในเกณฑ์ที่ยังต่ำคือเท่ากับ 0.23
เท่าซึ่งลดลงอย่างต่อเนื่องจาก 0.49 เท่าในปี 2544 และ 0.32 เท่าในปี 2545
ซึ่งถือว่าต่ำกว่าบริษัทอื่นที่อยู่ในอุตสาหกรรมเดียวกันที่มีอัตราส่วนหนี้สินต่อส่วนของผู้ถือหุ้นประมาณ
0.99 บริษัทฯ สามารถชำระหนี้สินระยะยาวจำนวน 45 ล้านบาทในปี 2546 บริษัทฯ
จ่ายชำระเงินปันผลในปี 2546 เป็นจำนวน 250 ล้านบาท และมีการกู้ยืมเงินระยะยาว จำนวน 60
ล้านบาทโดยมีหลักทรัพย์ค้ำประกัน หนี้สินรวมของบริษัทในปี 2546 เท่ากับ 332.70 ลดลงจากปี
2545 เท่ากับ 5.01ล้านบาท โครงสร้างเงินทุนปัจจุบันของบริษัทฯ จะเห็นว่าบริษัทฯ
ยังมีความสามารถในการก่อหนี้สินเพิ่มเติมได้อีกในระดับหนึ่ง สำหรับส่วนของผู้ถือหุ้นบริษัทฯ
มีทุนจดทะเบียนชำระแล้วเต็มมูลค่าแล้วในปี 2546 ส่วนของทุนที่เพิ่มขึ้นมาจากการเพิ่มทุน 87.10
ล้านบาท และ ส่วนเกินมูลค่าหุ้นสามัญ 222.11 ล้านบาท ซึ่งทำให้ฐานะทางการเงินแข็งแกร่งขึ้น

12.4 ปัจจัยและอิทธิพลหลักที่อาจมีผลต่อการดำเนินงานหรือฐานะการเงินในอนาคต

จากแนวโน้มยอดขายที่เพิ่มขึ้นอย่างต่อเนื่อง โดยในปี 2546 บริษัทฯมียอดขายเพิ่มขึ้นถึงร้อยละ
4.73 เมื่อเทียบกับปี2545 อันเนื่องมาจากการฟื้นตัวทางเศรษฐกิจอย่างต่อเนื่องนับแต่ปี 2544
ประกอบกับการเติบโตของอุตสาหกรรมรถจักรยาน
และรถจักรยานยนต์ทั้งในประเทศและต่างประเทศ
ย่อมเป็นสัญญาณให้เห็นถึงความต้องการในตลาดยางนอกและยางในที่เพิ่มขึ้นด้วยเช่นกัน
นอกจากนี้บริษัทฯได้มีการมุ่งเน้นขยายเข้าสู่ตลาดที่มีศักยภาพสูงเช่น ฟิลิปปินส์ พม่า เวียดนาม ลาว
และ กัมพูชา เป็นต้น

ปัจจุบันบริษัทผลิตเกือบจะเต็มกำลังการผลิต
บริษัทฯจึงขยายการลงทุนเพิ่มเพื่อขยายโรงงานผลิตและเพิ่มกำลังการผลิต
รองรับการขยายตัวของตลาดทั้งการส่งออกและภายในประเทศอย่างชัดเจน
โดยได้รับการสนับสนุนทั้งด้านเทคโนโลยีและการตลาดจากผู้ถือหุ้นทั้งไต้หวันและญี่ปุ่น
คาดว่าจะใช้เงินลงทุนประมาณ 400 ล้านบาท โดยเป็นเงินที่นำมาจากเงินสะสมภายในบริษัท
และเงินที่ได้จากการระดมทุน อัตราส่วนหนี้สินต่อทุนปี 2546 เพียง 0.23 เท่า

โรงงานแห่งที่ สอง จะทำการผลิตยางสำหรับใช้ในอุตสาหกรรมยางรถจักรยานยนต์
และยางรถจักรยาน ตามที่ได้รับการส่งเสริมลงทุนจาก BOI
โดยคาดว่าจะเริ่มดำเนินการผลิตภายในไตรมาส 3 ของปี 2547 โดยมีกำลังการผลิตประมาณ
12,000,000 เส้น/ปี ในส่วนของการทำการตลาด เนื่องจากบริษัท Sumitomo Rubber
ซึ่งเป็นพันธมิตรกับบริษัทฮั้งฟง รับเบอร์ อินดัสทรี จำกัด ซึ่งเป็นบริษัทแม่ของบริษัทฯ
โดยบริษัทฯมีการทำสัญญาซื้อขายระยะยาวกับบริษัท Sumitomo Rubber
จึงนับว่าจะเป็นการรับประกันที่ดีว่าสินค้าของบริษัทฯ
มีตลาดรองรับอย่างชัดเจนช่วยในการวางแผนการตลาดและส่งผลให้บริษัทฯสามารถวางแผนการผลิตได้อย่างมีประสิทธิภาพ
การลงทุนในโรงงานใหม่นี้ นอกจากจะทำให้รายได้เพิ่มขึ้นแล้ว ค่าใช้จ่ายในการขาย
และในการดำเนินงาน น่าจะเป็นไปได้ในทิศทางเดียวกัน
อย่างไรก็ตามเมื่อเทียบกับสัดส่วนรายได้ที่เพิ่มขึ้นกับค่าใช้จ่ายนี้แล้วน่าจะลดลง
เนื่องจากในระดับผู้บริหารงานสามารถดูแลทั้งสองโรงงานได้ รวมถึงผลประโยชน์จาก
การประหยัดจากขนาดด้วย นอกจากนั้นอัตรากำไรขั้นต้นน่าจะเพิ่มขึ้น
จากการขายยางรถอุตสาหกรรมที่หลากหลายขึ้น และมียอดการสั่งซื้อที่แน่นอนจากบริษัท Sumitomo
Rubber รวมทั้งแนวโน้มที่จะได้ปรับราคาขายในปี 2547 ด้วย

สำหรับเรื่องสิทธิประโยชน์ที่จากสำนักงานคณะกรรมการส่งเสริมการลงทุน ( BOI )
ที่บริษัทได้รับสิทธิยกเว้นภาษีถึงปี 2545 นั้น อาจส่งผลกระทบต่อบริษัทฯ
ทำให้บริษัทต้องมีภาระเรื่องภาษีมากขึ้น แต่อย่างไรก็ตามบริษัทฯ
ได้ดำเนินการขอรับสิทธิประโยชน์จาก BOI สำหรับโครงการที่ลงทุนเพิ่มในปี 2546
ซึ่งบริษัทได้รับการอนุมัติตามบัตรส่งเสริมเลขที่ 1373(2)/2546 ให้ไว้ ณ วันที่ 28 กรกฎาคม
2546 โดยบริษัทคาดว่าจะใช้สิทธิดังกล่าวได้ในปี 2547 โดยได้รับยกเว้นภาษีเงินได้นิติบุคคลสามปี
นับแต่วันที่เริ่มมีรายได้ครั้งแรก

อย่างไรก็ตามจากการลงทุนในโครงการข้างต้น จะส่งผลให้บริษัทฯ
มีศักยภาพในการทำยอดขายได้เพิ่มขึ้น
โดยบริษัทฯได้มีการสำรองแหล่งเงินทุนไว้สำหรับนำมาใช้ในการลงทุนเพื่อขยายงานดังกล่าว เช่น
การกู้ยืมจากสถาบันการเงิน หรือ จากกำไรสะสมของบริษัทฯเอง
โดยบริษัทฯยังคงให้ความสำคัญและมุ่งเน้นการพัฒนาและปรับปรุงประสิทธิภาพการผลิตอย่างต่อเนื่อง

[TABLE]